Smokkelaars van perlemoen op plaas vasgetrek | Netwerk24
Deur Warda Meyer 09 Oktober 2020 10:16
Twee verdagtes sal na verwagting Vrydag in die landdroshof op Wolseley verskyn nadat die Valke sowat R970 000 se perlemoen in hul besit op 'n plaas in die Kaapse Wynland-distrik gevind het.
Zinzi Hani, woordvoerder van die Valke, sê die verdagtes, onderskeidelik 25 en 35 jaar oud, is Donderdag in hegtenis geneem nadat hulle die Wet op Lewende Mariene Hulpbronne oortree het.
Die Valke se ondersoekeenheid vir georganiseerde misdaad het saam met misdaadintelligensie, die spesiale taakspan en beamptes van die departement van landbou, bosbou en visserye 'n klopjag op die plaas uitgevoer.
"Hulle het afgekom op nat en gedroogde perlemoen met 'n geraamde straatwaarde van R970 000 en dit gekonfiskeer. Uitdroogtoerusting wat gebruik word om die perlemoen te verwerk en 'n ongelisensieerde vuurwapen met ammunisie is ook gevind," het Hani gesê.
Die verdagtes staan tereg op aanklagte van onwettige perlemoenverwerking en die besit van 'n ongelisensieerde vuurwapen en ammunisie.